Logo, company name

Description automatically generated**CHO_NEW__COLOR-Final**

ข่าวประชาสัมพันธ์

**เอสซีจี อินเตอร์เนชั่นแนล และพันธมิตร ร่วมลงนามบันทึกข้อตกลงความร่วมมือ กับ แอ็ดวานซ์ อิเล็คทริค แมชชีน จากประเทศอังกฤษ พัฒนานวัตกรรม  
สำหรับตลาดยานยนต์ไฟฟ้าในประเทศไทย**



**บริษัท เอสซีจี อินเตอร์เนชั่นแนล คอร์ปอเรชั่น จำกัด ในธุรกิจซีเมนต์และผลิตภัณฑ์ก่อสร้าง เอสซีจี (SCG International)** ได้เข้าร่วมลงนามบันทึกข้อตกลงความร่วมมือ ระหว่าง Advanced Electric Machines Co., Ltd. (AEM), บริษัท ช ทวี จำกัด (มหาชน) (CTV) และ บริษัท เอเชีย แค็บ จำกัด (Asia Cab) ในการร่วมกันพัฒนาและบูรณาการเทคโนโลยีการเปลี่ยนรถสันดาปเป็นรถยนต์ไฟฟ้า ด้วยนวัตกรรมมอเตอร์ไฟฟ้าระดับโลกจากประเทศอังกฤษ โดยมีนายมาร์ค กูดดิ้ง เอกอัครราชทูตอังกฤษประจำประเทศไทย และนายนิธิ ภัทรโชค กรรมการผู้จัดการใหญ่ ธุรกิจซีเมนต์และผลิตภัณฑ์ก่อสร้าง เอสซีจี ร่วมเป็นสักขีพยาน

**นายอบิจิต ดัดต้า กรรมการผู้จัดการ บริษัท เอสซีจี อินเตอร์เนชั่นแนล คอปอเรชั่น จำกัด** กล่าวถึงความร่วมมือในครั้งนี้ว่า “ความร่วมมือระหว่าง 3 บริษัทในไทย (CTV, Asia Cab และ SCG International) และ AEM ไม่เพียงแต่จะนำเสนอเทคโนโลยีที่เหนือชั้นสู่ตลาดยานยนต์เท่านั้น แต่ยังเป็นการเร่งการนำพลังงานสะอาดมาใช้ในธุรกิจยานยนต์ (Clean Mobility) ตามนโยบายของ SCG International ที่ให้ความสำคัญด้านการพัฒนาอย่างยั่งยืน และหวังว่าแพลตฟอร์มโซลูชันด้านยานยนต์ไฟฟ้า (EV Solution) ของเรานี้ จะช่วยสนับสนุนเป้าหมายด้านความยั่งยืนของประเทศไทย ด้วยการนำเสนอโซลูชันที่ครบวงจร ชาญฉลาด คุ้มค่าและน่าเชื่อถือ ให้แก่ลูกค้าของเรา”

SCG International มีความมุ่งมั่นในการแลกเปลี่ยนประสบการณ์ ความเชี่ยวชาญด้านการตลาดต่างประเทศ การจัดหาสินค้า เทคโนโลยีและองค์ความรู้ในภาคอุตสาหกรรมให้เกิดประโยชน์สูงสุด เพื่อให้สอดคล้องไปกับเป้าหมายของ SCG International ที่ต้องการเป็น ‘The Most Trusted International Business Partner’และร่วมสนับสนุนการทำธุรกิจที่ยั่งยืนตามแนวทาง ESG (Environmental, Social, Governance)

**นายเจมส์ วิดเมอร์ กรรมการผู้จัดการใหญ่ Advanced Electric Machines Co., Ltd. (AEM)** กล่าวเสริมว่า “การลงนามความร่วมมือครั้งนี้ เป็นการเสริมสร้างความแข็งแกร่งให้เราในตลาดเอเชีย เรารู้สึกยินดีเป็นอย่างยิ่งที่ SCG International เข้าร่วมเป็นหนึ่งในพันธมิตรและร่วมกันมีบทบาทด้านการใช้พลังงานไฟฟ้าที่ยั่งยืนสำหรับประเทศไทยและภูมิภาคเอเชียตะวันออกเฉียงใต้ในอนาคต นอกจากนี้เราหวังว่าจะได้ร่วมกันพัฒนานวัตกรรมกลุ่มผลิตภัณฑ์ไฟฟ้าอื่นๆ ด้วยกันต่อไป”

Advanced Electric Machines (AEM) ผู้นำด้านมอเตอร์ไฟฟ้าจากประเทศอังกฤษ มีวิสัยทัศน์ที่ต้องการออกแบบและสร้างมอเตอร์ ยานยนต์ไฟฟ้า (EV) ที่มีความยั่งยืนมากที่สุดในโลกสำหรับภาคยานยนต์และการขนส่งทั่วโลก โดยอาศัยความเชี่ยวชาญด้านวัสดุ การผลิต และการออกแบบเพื่อให้ได้มาซึ่งโซลูชันที่มีประสิทธิภาพและคุ้มค่ามากที่สุด โดยเทคโนโลยีมอเตอร์ไฟฟ้านี้ได้จดทะเบียนสิทธิบัตรระหว่างประเทศมาแล้วหลายฉบับตั้งแต่ปี 2559

--------------------------------------------------------------------------